Na temelju članka 32. Statuta Općine Kistanje („Službeni vjesnik Šibensko-kninske županije“, broj 8/9, 15/10, 4/13 i 2/18) i članka 9. Pravilnika o kriterijima, mjerilima i postupku otpisa nenaplativih potraživanja Općine Kistanje (”Službeni vjesnik Šibensko-kninske županije” broj 4/19), Općinsko vijeće Općine Kistanje, na \_\_ sjednici od \_\_.studenoga 2019.g., donosi

**ODLUKU**

**o otpisu nenaplaćenih potraživanja za komunalnu uslugu**

Članak 1.

Prihvaća se prijedlog Jedinstvenog upravnog odjela Općine Kistanje, KLASA: 406-08/18-01/1 URBROJ:2182/16-03/1-19-5 od 01.listopada 2019.g. za otpis nenaplativih potraživanja s naslova komunalne uslugekoja su nastala zaključno sa danom 31.12.2012.godine, za koje je nastupila zastara.

Članak 2.

Odobrava se otpis nenaplativih potraživanja iz čl.1 ove Odluke u ukupnom iznosu od **206.008,92 kuna**.

Članak 3.

Popis potraživanja (ime, prezime i šifra dužnika, iznos duga) koji se otpisuju sastavni je dio ove Odluke.

Članak 4.

Zadužuje se Jedinstveni upravni odjel Općine Kistanje za provedbu ove Odluke.

Članak 5.

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

KLASA: 021-01/19-01/

URBROJ: 2180/16-01-19-1

Kistanje, \_\_. studenoga 2019.

OPĆINSKO VIJEĆE OPĆINE KISTANJE

PREDSJEDNIK

Marko Sladaković

***O b r a z l o ž e nj e***

Jedinstveni upravni odjel Općine Kistanje na temelju Izvještaja o godišnjem popisu dugotrajne materijalne imovine i sitnog inventara, novčanih sredstava, potraživanja i obveza sa stanjem na dan 31.prosinca 2018. godine, KLASA:406-08/18-01/1, URBROJ:2182/16-03/5-19-2 od 15.01.2019.g., a u skladu s Pravilnikom o kriterijima, mjerilima i postupku otpisa nenaplativih potraživanja Općine Kistanje (”Službeni vjesnik Šibensko-kninske županije” broj 4/19), predlaže Općinskom vijeću otpis nenaplativih potraživanja radi nastupa zastare sukladno važećim zakonskim propisima.

Člankom 226. Zakona o obveznim odnosima (”Narodne novine” br. 35/05, 41/08, 125/11, 78/15 i 29/18) propisano je da tražbine povremenih davanja koja dospijevaju godišnje ili u kraćim razdobljima, zastarijevaju za tri godine od dospjelosti svakog pojedinog davanja, što znači da je za potraživanja na ime komunalne usluge od 31.12.2012.g do 2019.g. prošlo punih 6 godina, te nastupila apsolutna zastara. Komunalno poduzeće Kistanje d.o.o. je od 01.01.2013.g. na temelju Odluke o ponovnom pokretanju poslovne aktivnosti Komunalnog poduzeća Kistanje d.o.o. (”Službeni vjesnik Šibensko-kninske županije” broj 13/12), preuzelo obavljanje svih poslovnih aktivnosti (čišćenje prometnica i nogostupa u naseljima, održavanje zelenih površina, sakupljanje i odvoz komunalnog otpada, održavanje groblja, itd), te zaduženje i naplatu komunalne usluge, a Općina Kistanje od 31.12.2012.g. nema potraživanja za komunalnu uslugu.

Člankom 6. Pravilnika o kriterijima, mjerilima i postupku otpisa nenaplativih potraživanja Općine Kistanje (”Službeni vjesnik Šibensko-kninske županije” broj 4/19), propisani su kriteriji i uvjeti otpisa potraživanja kao nenaplativa, među kojima je i kriterij pod stvkom 2.točke 2. prema kojem se će se otpis potraživanja vršiti ako su dužnici- fizičke osobe korisnici zajamčene minimalne naknade Centra za socijalnu skrb, a imajući u vidu da je takvih dužnika u našoj općini popriličan broj, dodatni je razlog za otpis.

Uz navedeno, treba naglasiti da su određene pravne osobe brisane iz sudskog registra, a za njih treba izvršiti otpis potraživanja, što je još jedan razlog za otpis potraživanja za komunalnu uslugu.

Činjenica je da proteklih godina obveznicima koji duguju komunalnu uslugu nisu slane opomene niti je pokrenuta ovrha, a uvažavajući financijske mogućnosti žitelja Općine Kistanje, Jedinstveni upravni odjel Općine Kistanje predlaže Općinskom vijeću da Odlukom otpiše potraživanja s naslova komunalne usluge u ukupnom iznosu od 206.008,92 kuna, koja su nastala zaključno sa danom 31.12.2012.g.

U privitku su analitički pregledi potraživanja koja se predlažu za otpis, po obveznicima i iznosima duga.